Mikloško, Jozef, poslanec NR SR (2014-03-19):
Veľmi pekne ďakujem, pani podpredsedníčka, aj pán minister, všetkých pozývam na čašu Coca-Coly (povedané so smiechom), možnože bude aj Kána Galilejská. Oceňujem tento zákon, som milo prekvapený jeho dobrou úrovňou aj vyváženosťou a teším sa, že robí poriadok do zbierok, pretože naozaj ten poriadok v nich nebol a mnohí to v svoj prospech zneužívali. Povedal by som, že ten zákon rozširuje možnosti zbierok, čo predtým v zákone určite nebolo, aj elektronické, esemeskové a ďalšie možnosti, ktoré sú tam, a teda nielen klasické hrkanie s nejakými škatuľkami po meste alebo niekde inde. Za pozitívne hodnotím aj to, že bol robený v spolupráci s tromi hlavnými nevládnymi organizáciami, najmä to bolo Centrum pre filantropiu, ktorá združuje mnohých, Liga proti rakovine, ktorá má tradičné narcisové zbierky. Dobre, ja viem, že idú na správne miesto, a takisto eRko, to je hnutie kresťanských spoločenstiev detí, ktoré majú za sebou napríklad Dobrú novinu, projekty pre Afriku, k tomu sa ešte kratučko vrátim. Som rád, že tento zákon je tu, a určite, samozrejme, budem zaňho. Oceňujem aj to, že sa dáva možnosť na zbierky len právnickým osobám, že sa vhodne definujú veci ako všeobecne prospešný účel aj čistý výnos. V minulosti toto nebolo jasné, ako to vlastne je. Vieme dobre, že mnohí zberači získali niekedy aj veľké peniaze. Potom urobili veľký koncert a zo 100-tisíc, 90- dali umelcom a 10-tisíc dali chudobným detičkám. Tento zákon to už znemožňuje, chvalabohu, a na náklady, na réžiu, na nejaké organizátorské veci, platy organizátorom je možné dať 20 % z celkovej zbierky, čo sa mi zdá primerané. Čiže zbierky nebudú už na to, aby pod rúškom zbierky niekto sa – ako sa to na Slovensku hovorí – nabalil. Niekoľko otázok by som povedal, také, by mohli v druhom kole toto zlepšiť, ale je čas ešte len prvého čítania, takže toto budú skôr ideové veci. Tento zákon zakazuje robiť zbierky v priestoroch vo vlastníctve fyzických osôb a keď, tak len po predchádzajúcom písomnom súhlase tých fyzických osôb. Možnože tí, ktorí na tom pracovali, vedia, ako to budú robiť, ale boli aj také podomové zbierky, keď do paneláku niekto vošiel, a teraz fyzicky súhlas od všetkých tých, na ktorých dvere sa zacingalo, je dosť ťažko získať. Ešte o tom bude iste diskusia, ako toto zabezpečiť. Ďalšia otázka by bola podmienka, že ak idú peniaze z tej zbierky mimo územia Slovenska, najmä na Afriku, je toho pomerne dosť, tak na to sa vyžaduje súhlas ministerstva zahraničných vecí a európskych záležitostí. Neviem, či priamo minister alebo nejaký odbor, alebo konzulárky, to tam nie je povedané, ale je to dôležité, do akej úrovne, aby nemusel všetko podpisovať minister. Tam je otázka, že tieto zbierky sú konkurenciou štátu, ktorý tiež robí rozvojovú pomoc, ale zbierky nevládnych organizácií, mimovládnych, podstatne prevyšujú vklady štátu do rozvojovej pomoci, čiže štát môže obmedzovať toto, aby ten nepomer nebol príliš veľký. My sme sľúbili pomoc medzinárodným organizáciám, koľko z nášho HDP ide, a to, samozrejme, neplníme. Možnože spolu aj s nevládnymi organizáciami to potom nakoniec splníme. Niektoré známe organizácie, ktoré veľa robia pre druhých, viaceré z nich dávajú peniaze aj do zahraničia. Neviem, či na každú z tých zbierok, alebo na každý ten projekt bude treba stále súhlas ministerstva zahraničia. Napríklad Univerzita sv. Alžbety, viete, že má asi 60 projektov v zahraničí, teda na tie, na ktoré boli získané prostriedky zbierkou, na všetky treba stále, každoročne si pýtať súhlasy, sa mi zdá nie celkom rozumné. Čiže skôr by som vedel dať súhlas na inštitúciu alebo na projekt, nie na konkrétnu zbierku. Napríklad Dobrá novina je naozaj unikátna zbierka. Chudobné Slovensko dáva na základe tejto zbierky relatívne dosť veľké peniaze na Afriku. Tento rok to bola napr. Keňa, Južný Sudán, Uganda, Rwanda, bol 19. ročník. Vyzbieralo sa vlastne takto podomovo 907-tisíc eur, to je veľa peňazí, pre projekty Afriky. Ľudia navštívili 76-tisíc rodín, aj u nás boli v Svätom Jure, 2 722 koledníckych skupín bolo, ktoré pracovali v 1 244 mestách a obciach. To je niečo unikátne. To eRko, ktoré to organizuje, bolo spolunavrhovateľom tohto zákona, a teda nejako obmedzovať alebo dávať administratívne prekážky na takéto zbierky, ktorý 19. ročník už idú a vedia osloviť ľudí a pomáhajú proste tam, kde to najviac treba. Je to Afrika, tak myslím si, že určitá veľkorysosť voči týmto by bola nutná. Ďalej sa tam požaduje, že návrh musí obsahovať webové sídlo. Tak webové sídlo nepoznám, skôr webovú stránku. To predpokladá, že každý, kto robí zbierku, by ju mal mať, ale keď ju nemá, tak si ju asi musí zariadiť podľa tohto zákona. Ďalej poznámka je, že vytvára sa tzv. register zbierok, to je správne. Nejaký informačný systém verejnej správy to bude. Ja si myslím, že takýchto informačných systémov už máme na Slovensku sto, a teda určite nie je treba nejaký nový, nové verejné obstarávanie na informačný systém, ktorý bude takto evidovať zbierky, čo určite každé ministerstvo má takéto aj tri, iste aj vnútro. Upozorňujem, že sú tam plánované nejaké veľké náklady na informačný systém tohto typu. Malá otázka je v tom, že zberačov nemožno odmeňovať z výnosu zbierky. Sú to dobrovoľníci, iste niekedy je ich veľa, vidíme ich v meste. Nejakým spôsobom sa snažia tie organizácie ich aspoň symbolicky odmeniť, hľadajú na to rôzne cesty. Keď tam sedia alebo stoja celý deň, tak nejakým spôsobom by sa ich malo odmeniť. Možnože nie z výnosu zbierky, ale nejakým spôsobom na nich pamätať. Je dobré, že zbierky cirkví sú mimo tohto zákona. V jednom paragrafe sa tam hovorí o účelových zariadeniach cirkví a v ďalšom o účelových zariadeniach náboženských spoločností. Myslím, že cirkev, náboženská spoločnosť by mohla byť aj v jednom bode, čiže bod f) a g) spojiť, ale na to je čas druhého čítania. Vítam tento zákon, podporím ho a myslím, že bude prospešný na to, aby Slovensko napriek nie veľkej bohatosti mohlo podporovať humánne projekty. Ďakujem.